Ida Damborg (SF), 2012-04-13:
Jeg har glædet mig til den her dag, for lovforslaget om udvidelse af randzonerne omkring søer og vandløb er rigtig god SF-politik.
Vi tager ansvar for det miljø, som vi skal videregive til de kommende generationer, ved at lave en fokuseret indsats for at mindske udvaskningen af kvælstof i vores søer og vandløb – præcis som da vi besluttede, at fabrikkerne skulle rense deres spildevand, og da vi besluttede, at familiernes kloakvand skulle runde renseanlæg, inden det kunne ledes ud i fjordene.
Det var jo ikke for at genere nogen, men fordi vi vil efterlade Jorden i god stand, når vores børn og børnebørn skal overtage den, og SF er sig det ansvar meget bevidst.
Vi vil gerne være med til at lave randzoner omkring søer og vandløb.
Vi synes, det er en fokuseret indsats.
Da vi tidligere udlagde 150.000 ha til brakmarker, var det med datidens viden.
De lå lidt hist og lidt her og ofte der, hvor landmanden i forvejen havde lidt svært ved at komme rundt med de store maskiner hele året.
Især i de våde perioder kunne det jo være svært.
Dengang var der udlagt 150.000 ha til brakmarker, og nu beslutter Folketinget at udlægge 50.000 ha, hvor det har vist sig at være allermest effektivt, nemlig rundtom vores søer og vandløb.
Når SF synes, at det er en god idé, at der ikke kan dyrkes energiafgrøder i randzonerne, er det jo især, fordi vi – når vi spørger dem, der har fingrene i mulden – får at vide, at de ikke har så stor en interesse i at dyrke energiafgrøder helt ude i randzonerne.
Når det er sagt, skal jeg også være ganske ærlig og sige, at SF heller ikke mener, at op til 4 m høje energipil vil give dyr og mennesker de bedste betingelser i det åbne land.
Debatten i dag viser, at spørgsmålet om kompensation fylder meget, og det fylder også meget og høringssvar fra landbruget.
Jeg må understrege, at der med det her lovforslag er tale om en generel miljøindsats, så landbruget har slet intet krav på kompensation.
Er der nogen, der har hørt om kompensation til tømrermesteren, der skal afleveres sit byggeaffald på genbrugsstationen?
Eller om kompensation til fabrikker med farlig spildevand eller giftig røg, hvor vi kræver, at det skal renses.
Eller om kompensation til familier, da vi vedtog, at kloakvandet skulle runde rensningsanlægget – nej vel?
Landbruget er et liberalt erhverv, som historisk set har fået gunstige vilkår sammenlignet med andre liberale erhverv.
Når regeringen så alligevel har besluttet, at vi skal finde frem til en form for kompensation, skyldes det, at regeringen gerne rækker hånden frem til et trængt erhverv.
Derfor vil vi gerne finde penge til en kompensation, men at høre landbruget hyle over, at det vil give frygtelige problemer, og at man på sigt overhovedet ikke kan komme til at tjene de penge, man plejer, gør mig altså en kende sur, for jeg synes faktisk, at det minder lidt om et impulsstyret barn, som vil have alle ønsker opfyldt: Først hektarstøtte, og når der ikke må dyrkes, så også ekstra støtte for at gøre en indsats for miljøet.
Den fri adgang til randzonerne anbefales i mange af høringssvarene fra mange af de organisationer, som arbejder med befolkningens bevægelse og motion.
Det er rigtig god SF-politik, at vi giver danskerne mulighed for at komme ud i naturen.
Til de mange bekymrede må jeg sige, at der jo ikke vil være fri adgang til arealer, der er indhegnet, eller som ligger tættere end 150 m på beboelse, eller hvis der er særlige dyre- og naturforhold, som kan give en dispensation.
Disse ting er reguleret i naturbeskyttelsesloven.
Der vil kun være adgang til arealer, hvor offentlig vej og sti krydser randzonerne, og kommunerne kan endda i særlige tilfælde udstede forbud mod den fri adgang, hvis der er særlige forhold, der taler herfor.
Og sidst, men ikke mindst, kan en landmands randzoner maks. udgør 5 pct. af hans arealer.
Så det er altså ikke sådan, at man – hvis man har marker og enge, der ligger lavt og med mange arealer ud mod søer og vandløb – vil miste et urimelig stort dyrkningsareal.
Det her er rigtig god SF-politik, og vi kan med glæde sige, at vi støtter forslaget.